b'\n_START_ARTICLE_\nPortal odprtih podatkov EU\n_START_SECTION_\nPravna podlaga in za\xc4\x8detek delovanja portala\n_START_PARAGRAPH_\nPortal deluje od decembra 2012, in sicer na podlagi Sklepa Komisije z dne 12. decembra 2011 o ponovni uporabi dokumentov Komisije za spodbujanje dostopnosti in ponovne uporabe podatkov (2011/833/EU). _NEWLINE_Sklep poziva vse institucije EU, da objavijo informacije, denimo odprte podatke, in javnosti omogo\xc4\x8dijo dostop do njih. _NEWLINE_Za upravljanje portala skrbi Urad za publikacije Evropske unije. Izvajanje politike odprtih podatkov je v pristojnosti Generalnega direktorata za komunikacijska omre\xc5\xbeja, vsebine in tehnologijo (GD CONNECT) pri Evropski komisiji.\n_START_SECTION_\nFunkcije\n_START_PARAGRAPH_\nNa portalu je mogo\xc4\x8de s pomo\xc4\x8djo kataloga, ki uporablja skupne metapodatke, podatke iskati, raziskati, povezati, prenesti in ponovno uporabiti za komercialne ali druge namene. Portal vsebuje podatke, objavljene na spleti\xc5\xa1\xc4\x8dih razli\xc4\x8dnih institucij, agencij in drugih organov EU._NEWLINE_Tehnologije semanti\xc4\x8dnega spleta omogo\xc4\x8dajo nove funkcionalnosti. Po katalogu metapodatkov lahko i\xc5\xa1\xc4\x8dete z interaktivnim iskalnikom (zavihek Podatki) in s poizvedbami SPARQL(zavihek Povezani podatki).  _NEWLINE_Uporabniki lahko tudi sami predlagajo, katere podatke bi radi videli na portalu in povedo svoje mnenje o kakovosti razpolo\xc5\xbeljivih podatkov._NEWLINE_Portal je na voljo v 24 uradnih jezikih EU, ve\xc4\x8dina metapodatkov pa je zaenkrat na voljo le v omejenem \xc5\xa1tevilu jezikov (angle\xc5\xa1\xc4\x8dini, franco\xc5\xa1\xc4\x8dini in nem\xc5\xa1\xc4\x8dini). Nekateri metapodatki (npr. imena ponudnikov podatkov, geografska pokritost) so v 24 jezikih.\n_START_SECTION_\nPogoji uporabe\n_START_PARAGRAPH_\nZa ve\xc4\x8dino podatkov, dosegljivih na portalu odprtih podatkov EU, se uporablja pravno obvestilo spleti\xc5\xa1\xc4\x8da Europa. Na splo\xc5\xa1no lahko podatke brezpla\xc4\x8dno ponovno uporabite za komercialne in nekomercialne namene, \xc4\x8de ustrezno navedete vir. Za nekatere podatke veljajo posebni pogoji za ponovno uporabo, zlasti glede varstva podatkov in njihove zasebnosti ter za\xc5\xa1\xc4\x8dite pravic intelektualne lastnine. Za vsak nabor podatkov je na voljo povezava do pogojev.\n_START_SECTION_\nRazpolo\xc5\xbeljivi podatki\n_START_PARAGRAPH_\nPortal vsebuje \xc5\xa1tevilne kakovostne odprte podatke z razli\xc4\x8dnih podro\xc4\x8djih delovanja EU, denimo ekonomije, zaposlovanja, znanosti, okolja in izobra\xc5\xbeevanja. Njihov pomen je potrdila tudi listina odprtih podatkov skupine G8.  _NEWLINE_Do zdaj je svoje nabore podatkov (skupaj jih je \xc5\xbee ve\xc4\x8d kot 11 700) objavilo pribli\xc5\xbeno 70 institucij, organov in slu\xc5\xbeb EU (npr. Eurostat, Evropska agencija za okolje, Skupno raziskovalno sredi\xc5\xa1\xc4\x8de ter drugi generalni direktorati Evropske komisije in agencije EU)._NEWLINE_Na portalu je tudi galerija z applikacijami in vizualizacijski katalog (od marca 2018). _NEWLINE_Galerija z aplikacijami vsebuje aplikacije, ki uporabljajo podatke EU in ki so jih razvili institucije, agencije in drugi organi EU ter drugi subjekti. Aplikacije smo objavili v vednost in kot primer uporabe podatkov za razvoj aplikacij. _NEWLINE__NEWLINE_Vizualizacijski katalog zajema zbirko orodij za vizualizacijo, vizualizacij za usposabljanje in ponovno uporabo za vse stopnje poznavanja podatkovne vizualizacije od za\xc4\x8detne do zahtevne.\n_START_SECTION_\nStruktura portala\n_START_PARAGRAPH_\nPortal je postavljen z odprtokodnimi re\xc5\xa1itvami, denimo sistemom za upravljanje vsebine Drupal in programom za upravljanje podatkov CKAN, ki ga je razvila organizacija Open Knowledge Foundation. Za podatkovno zbirko oblike RDF uporablja Virtuoso, ima tudi kon\xc4\x8dno to\xc4\x8dko SPARQL._NEWLINE_Katalog metapodatkov temelji na mednarodnih standardih, denimo Dublin Core, besednjaku kataloga metapodatkov (DCAT-AP), in shemi metapodatkov za opis sredstev (ADMS).'